Source: https://www.postimees.ee/6933979/kohus-kunman-sai-suudistuse-reiljani-ebausaldusvaarsete-utluste-tottu
Timestamp: 2020-08-05 10:43:19+00:00
Document Index: 4336230

Matched Legal Cases: ['kohus ', 'Kohus ', 'Kohus ', 'kohus ', 'kohus ', 'Kohus ', 'Kohus ', 'Kohus ', 'kohus ', 'kohus ', 'Kohus ', 'kohus ', 'kohus ', 'Kohus ', 'kohus ', 'kohus ']

Kohus: Kunman sai süüdistuse Reiljani ebausaldusväärsete ütluste tõttu - Postimees: Värsked uudised Eestist ja välismaalt
Kohus: Kunman sai süüdistuse Reiljani ebausaldusväärsete ütluste tõttu
26. märts 2020, 13:59
Harju makohus avaldas neljapäeval Keskerakonna eksjuhi ja kunagise Tallinna linnapea Edgar Savisaare korruptsioonisüüasja motiveeritud otsuse, milles tõdes, et ettevõtja Vello Kunman sai süüdistuse ekspoliitik Villu Reiljani ebausaldusväärsete ütluste tõttu.
Kohus leiab, et Kunmanile kuuluvas AS-is Silikaat Grupp nõunikuna töötanud Villu Reiljani ütlused ei ole tervikuna usaldusväärsed ning sisuliselt tugineb kogu Kunmani vastu esitatud süüdistus neil tõenditel, mis on tulnud vaid ühest isikulisest allikast ehk Villu Reiljani sõnadest.
«Kohus ei saa mitte kuidagi välistada, et Villu Reiljan, kes oli juba aastaid teinud jõulueelseid viisakusvisiite Edgar Savisaare juurde ja olles 2014. aastal vahetult enne järjekordset visiiti kuulnud Kunmani muredest seoses tütre maja ehitusega, otsustas omal initsiatiivil antud küsimust mainida ka linnapeale, rääkides ühtlasi ka sellest, et on võimalus MTÜ Eesti Keskerakonda annetusega toetada,» nentis kohus motiveeritud otsuses.
Kohtu hinnangul on Reiljani poolt antud ütluste puhul kahtlustäratav asjaolu, et kohtuistungil möönis Reiljan, et temale tehtud etteheited on põhjendatud, seevastu kohtueelses menetluses väitis ta, et ei ole kindlasti toime pannud kuritegusid. «Nimetatu tõendab, et Villu Reiljan on selles osas oma seisukohta muutnud diametraalselt ja kohus ei saa välistada, et ta on seda teinud nendel motiividel, millised on esile toonud kaitsja,» märkis kohus.
Kohus nõustus kaitsjate Kristi Rande ja Paul Keresega, et Reiljan oli temale süüks pandava teo pannud süüdistuse kohaselt toime katseajal ja süüdimõistmise korral ähvardas teda, kui varem korruptsioonikuritegude eest süüdimõistetud isikut, reaalne vangistus.
«Seetõttu võiski üks põhjustest kokkuleppemenetlusega nõustumiseks olla soov kiiresti kohtumenetlusest pääseda, saada karistuseks rahaline karistus ja mitte kanda reaalset vangistust. Kohtu hinnangul on see asjaolu, millest ei saa mööda vaadata,» tõdes kohus.
«Seetõttu leiab ka kohus, et Kunmani ütlused selle kohta, et Reiljan temaga neil teemadel rääkis, selgitas, et tal ei ole teist võimalust ja et ta ei taha vangi minna, on eluliselt vägagi usutavad ja usaldusväärsed,» nentis kohus.
Kohus tõdes, et jääb vähemalt kahtlus, et Reiljan tegutses Edgar Savisaarega 2014. aasta 15. detsembri kohtumisel omal initsiatiivil. «Tal oli soov oma «bossi» probleem lahendada, sidus selle probleemi lahenduse pool aastat varem bossiga peetud annetuse teemaga ja lootis eduka probleemi lahenduse korral enda kui tubli nõuniku niinimetatud aktsiaid tõsta,» selgitas kohus.
Kohus jõudis seisukohale, et Reiljani kui peamise tõendiallika ütlused ei ole usaldusväärsed selles osas, et Kunman soovis, et Reiljan läheks Savisaare juurde ja pakuks talle Keskerakonnale annetamiseks 20 000 eurot ning saaks vastutasuna loa jätkata Sihi tänav 108 ehitusega.
Vandeadvokaat Kristi Rande ütles BNS-ile, et maakohtu otsus Vello Kunmani puudutavas osas on igati õige ja kattub sellega, millisel positsioonil on kaitsjad olnud kogu menetluse vältel.
«Kaitsjad on algusest peale olnud veendumusel, et Villu Reiljani ütlused ei ole usaldusväärsed. Villu Reiljan andis kohtus ütlusi prokuratuuriga sõlmitud kokkuleppe tulemusel ning selle raames. Tema poolt ütluste andmine oli kantud soovist vältida vangistust, milline teda reaalselt ähvardas. Sellele asjaolule sai viidatud juba kaitsjate avakõnes,» märkis Rande.
Rande sõnul on õige kohtu järeldus, et keegi ei üritanud mõjutada Sihi 108 ehitusega vastuvõetud otsuseid ning Vello Kunman soovis kõike teha seaduslikult. «Vello Kunmani ütlused luges kohus tervikuna usaldusväärseteks. Sisuliselt on Vello Kunman mitme aasta vältel pidanud selles menetluses kaasas olema peamiselt põhjusel, et Villu Reiljan haaras initsiatiivi asjade ajamisel, paraku vales suunas ja viimases hädas enda päästmiseks läks kaasa süüdistuse survega ning andis ütlusi, millised ei vasta tõele,» nentis Rande.
Tänavu jaanuaris mõistis maakohus Keskerakonna eksjuhi Edgar Savisaarega seotud korruptsioonisüüasjas kohtu all olnutest süüdi vaid Keskerakonna veterani Kalev Kallo.
Kohus leidis, et Kallo süü korruptsioonis on tõendatud ja tal tuleb kanda tingimisi poolteise aasta pikkune vangistus. Ettevõtjad Aivar Tuulbergi ja Vello Kunmani mõistis kohus õigeks. Ärimees Alexander Kofkini osas lõpetas kohus menetluse aegumise tõttu.
Kohus määras Kallole kaheaastase katseaja ning mõistis temalt menetluskuludena välja 876 eurot. Keelatud annetuse tegemise süüdistuses mõistis kohus Kallo õigeks.
Mullu 18. juunil tunnistas ettevõtja Hillar Teder, et 2014. aastal rahastas ta varjatult Keskerakonda. Pärast Tederi antud ütlusi rahuldas kohus prokuratuuri taotluse ja lõpetas tema kriminaalasja oportuniteediga. Teder pidi tasuma kriminaalmenetluse lõpetamise eest riigi tuludesse sunniraha 200 000 eurot.
Eesti koondislane naasis pärast aastat Prantsusmaa tippklubis koju Loe artiklit
Saksa uusnats tunnistas poliitiku tapmise kohtus üles Loe artiklit
PILDID JA VIDEO ⟩ Liibanoni pealinna Beiruti sadamaplahvatuse ala meenutab sõjatandrit Loe artiklit Vaata galeriid
Pandeemia jättis Saksamaa üksikemad hätta Loe artiklit
India peaminister Modi naudib hindu rahvuslaste kahekordset võitu Loe artiklit
Beiruti plahvatus lõhkus soomlase Taavi koduaknad: esimene mõte oli, et pomm Loe artiklit
Laste parema viirustaluvuse põhjus võib peituda nende veresoontes Loe artiklit
Koroonakartus viis kriisikomisjoni kurva otsuseni: mängud toimuvad publikuta Loe artiklit
Eesti meistrivõistluste etapp püstitab järjekordse rekordi Loe artiklit
Otse Postimehest ⟩ Stuudios on viroloogiaprofessor Irja Lutsar Loe artiklit Vaata videot
Reageeri kiirelt ⟩ Pane end kirja Euronicsi Fortnite'i turniiri viimasele kvalifikatsioonile Loe artiklit
«Ronaldo on Juventuses üksik. Vang, keda ei mõisteta.»
Väljaanne: Ronaldo tahtis Juventusest lahkuda ja mõtles PSG peale
VIDEO, GALERII JA BLOGI ⟩ Kiik: järgmise paari nädalaga tuleb viiruse levik kontrolli alla saada Loe artiklit Vaata videot Vaata galeriid
INTERVJUU ⟩ Tanel Kiik: rikkujad riskivad sanktsioonidega (1) Loe artiklit
Google'i otsingus tehtud päringud võivad prognoosida enesetappude kasvu Loe artiklit
Liibanoni peaminister: Beiruti sadamas plahvatas umbes 2750 tonni ammooniumnitraati Loe artiklit
«Kui meie jälgime eestlasi, siis võib ju arvata, et nemad omakorda jälgivad meid» Loe artiklit
Saksamaa meedia usub, et Ferrari jätab Vetteli meelega vaeslapse rolli Loe artiklit
KURIOOSUM ⟩ Ajaloo noorim ema sünnitas vaid viieaastaselt Loe artiklit
Täna otsepilt ⟩ Võrkpallikoondis jahib Läti vastu taas võitu Loe artiklit Vaata videot
Puust ja punaseks: Meistrite liiga naaseb, aga kus, milliste reeglite ja kellega? Loe artiklit